V 



na križnom putu 



* Dobri Pastir* 






Priredili članovi Zajednice za duhovna zvanja 
'Dobri Pastir' 



I letimični pregled Biblije obavješćuje nas o 
važnosti i univerzalnosti žrtve. Sva je povijest 
njome obilježena... Ona određuje ritam životu 
pojedinca i zajednice. 

Kad Isus navješćuje svoju Muku, riječ po riječ 
rabi izraze koji su obilježavali pomirnu žrtvu 
Sluge Božjega: on dolazi da 'služi', da 'dadne svoj 
Život', da umre 'kao otkup' na korist mnogih. 

/Rječnik biblijske teologije/ 


Zajednica za duhovna zvanja 'Dobri Pastir' 
prepoznala je veličinu 'žrtve' pa sa 
župljanima Škabmje želi njihovu žrtvu 
gledati kroz Kristovu. 

Iz te želje nastao je i ovaj križni put kojeg je 
napisala Ivana Viduka. 


Sve informacije o Zajednici i njenom životu 
mogu se dobiti na mob. 091 505 62 16 


U ime Oca i Sina i Duha Svetoga. 
Amen. 


Pristupna molitva 

Osuđen. Ostavljen od svih. Sam uzimaš križ 
svoj i na put, križni put se spremaš poć'. 
Isuse, s tobom želim biti. Ne želim te ostaviti. 
Križ tvoj želim ljubiti, 
životom uz njega prionuti. 

Neka mi ova molitva bude na duhovni rast i 
ljudsko spoznanje tvoje žrtve. 

I Hvala ti i na mome križu kojega imam. Neću 
ga ostaviti nikada! On je moj, samo moj. 

! 


Uvodna pjesma: 

Stala plačuć tužna mati, 
Gledala je kako pati, 
Sinjoj na križ uzdignut. 





Prva postaja 

Isusa osuđuju na smrt 

Predmolitelj: Klanjamo ti se Kriste i blagoslivljamo te. 
Narod: Jer si svojim svetim križem svijet otkupio. 


Bog stoji svezanih ruku pred čovjekom. Dade se 
orobiti ljudskoj ruci. Odvedoše ga pred sud kojem 
on nije podložan. Sud koji nije pravedan. I tebe, 
moja hrvatska Domovino, mnogo puta u povijesti 
osuđivali su na smrt, na propast. Htjeli su da 
nestaneš s lica zemlje. Mnogo je krikova i života 
stavljeno u tvoju slobodu. I 1991. je bila jedan 
veliki klik. Htjela si biti slobodna. Ali, nevinu te 
osudiše i htjedoše pogubiti prije nego itko dozna za 
presudu. Ne znam može li se tu pijanu hordu koja 
te je krenula ubiti, nazvati vojnicima. Krenuli su te 
ubiti u Vukovaru, u Škabmji. Ali Bog koji je bio 
osuđen na smrt stajao je uz tebe. Možda ti se tad 
činilo da ga nema!? Znaj, da nije bio tu, ni ti ne bi 
danas stajao ovdje i spominjao se te patnje. 

/kratka šutnja/ 


Predmolitelj: Smiluj nam se, Gospodine! 
Narod: Smiluj se nama! 


Dušom njenom razboljenom, 
Rastuženom, ražaljenom 
Prolazio mačje ljut. 













Druga postaja 

Isus prima na se križ 


Predmolitel): Klanjamo ti se Kriste i blagoslivljamo te. 
Narod: Jer si svojim svetim križem svijet otkupio. 


Bez iti jedne riječi protivljenja prima na se križ. 
Odvedoše ga kao janje na klanje. Znao je on koje je 
njegovo poslanje i ne boji se križa koji ga čeka. I ti 
si Skabrnjo primila križ. Nametnuli su ti ga, nisi 
bila spremna za njega. Nisi znala čime si ga 
zaslužila. Dan ranije slavila si život i primila novog 
člana u svoju Crkvu. Ujutro se ustala i krenula na 
posao. Ostale su u kućama starice ložeći vatru; 
starci se spremali na polje; žene brinule o djeci, 
bilu kavu i mliko im grijale; djeca se bezbrižno 
igrala. Nisi ni sanjala što te tog jutra čeka. Stigla je 
pozivnica za krvavi pir. Nije bilo mlade ni 
mladoženje. A na pir si se morala odazvati pod 
prijetnjom noža. Nitko ne želi križ koji je tebe 
dopao, ali znaj, kao što je Isus svojim križem 
otkupio ljudski rod ti si svojim plaćala cijenu 
slobode hrvatskog naroda. Ne boj se Skabrnjo i ako 
svi zaborave tu patnju, znaj, Bog ti je neće 
zaboraviti. 

/kratka šutnja/ 

Predmolitelj: Smiluj nam se, Gospodine! 

Narod: Smiluj se nama! 

O koliko ucviljena 
Bješe ona uzvišena 
Majka Sina jedinog! 





Treća postaja 

Isus pada prvi put pod križem 


Predmolitelj: Klanjamo ti se Kriste i blagoslivljamo te. 
Narod: Jer si svojim svetim križem svijet otkupio. 


Sablazan - Bog ne može nositi križ, pada pod njim. 
Nije ovdje važan pad. Nego je važno ustati nakon 
pada i krenuti dalje. Bog ti je htio pokazati kako se 
nosi svoj križ. Mnogi su 18. 11. 1991. pali pod 
* križem. Nisu oni odustali od nošenja križa. Ubili su 
ih, nisu im dali niti šansu da ga pokušaju nositi. To 
je tvoj križ Škabrnjo. Ženo, mužu, oče, majko, sine 
i kćeri ti si onaj koji se treba dignuti ispod križa i 
krenuti dalje. I, ako si mislila da je tu kraj, da je 
njih 56, 56 ljudskih života bilo dovoljno, znaj, bit 
će ih još. Ako ti se činilo da je ovaj pad težak, 
obećavam ti, nije zadnji! Ali, ako je Bog nosio 
križ, trpio, možeš i ti. Znam, nije lako, ali ugledaj 
se u njegovu patnju i kreni dalje, /kratka šutnja/ 


Predmolitelj: Smiluj nam se, Gospodine! 
Narod: Smiluj se nama! 

Bol bolova sve to ljući 
Blaga Mati gledajući 
Muke slavnog Sina svog. 





Četvrta postaja 

Isus susreće svoju svetu Majku 


Predmolitelj: Klanjamo ti se Kriste i blagoslivljamo te. 
Narod: Jer si svojim svetim križem svijet otkupio. 


Promatram susret njih dvoje. Susret je to Boga i 
čovjeka, ali prije svega susret je to Majke i Sina. Moja 
ljudska reakcija na taj susret jest: jao ti ga majci koja 
gleda svoje dijete u boli, patnji, mučenjima, nepravdi. 
Jao ti ga majci koja ispraća svoje dijete u zemlju prije 
sebe. Ne mogu u tom susretu a ne vidjeti Navještaj: 
raduj se Marijo. Pitam se čemu da se raduje? Na 
početku sinovljeva života starac Šimun joj reče: «I tebi 
samoj mač će probosti dušu». Čemu se ima radovati - 
sina joj pravedna osudiše. Raduj se Marijo jer si našla 
milost kod Boga. Koju milost? Ubijaju tijelo moga 
tijela, dušu moje duše. Začeti ćeš i roditi Sina Božjeg. 
Nato Marija odgovori: «Evo službenice Gospodnje neka 
mi bude po riječi tvoj oj.» Da, pristala je na radost 
rođenja. Nije birala: rekla je neka mi bude po riječi 
tvojoj. Prihvatila je tako i bol koju sad doživljava. 
Gledaj je ti majko čije dijete je invalid, nepravedno mu 
se sudi i ti majko čije dijete je dalo život za slobodu. 
Znaš ti kako je Mariji kad gleda Isusa. Nisi sama, i 
majka Sina Božjeg patila je. Nemoj se prepustiti boli i 
očaju. Pogledaju Mariju s kojom vjerom prati svog sina 
na svakom koraku. Nije ti lako! Pogledaj u Mariju. 
Vjeruj, jer nakon križa dolazi uskrsnuće, /kratka šutnja/ 

Predmolitelj: Smiluj nam se, Gospodine! 

Narod: Smiluj se nama! 

Koji čovjek ne bi piako 
Majku Božju videć tako 
U tjeskobi tolikoj! 




Peta postaja 

Simun Cirenac pomaže Isusu nositi križ 


Predmolitel): Klanjamo ti se Kriste i blagoslivljamo te. 
Narod: Jer si svojim svetim križem svijet otkupio. 


Bogu treba tvoja pomoć čovječe, a ti mu se bojiš 
pružiti ruku. Rimska vojska je imala toliku vlast daje 
mogla natjerati čovjeka da mu pomogne. I tebi 
Škabrnjo je puno puta bila potrebna pomoć, ali nikad 
kao 18. 11. 1991. Vapila si za pomoći, pružala svoje 
izranjene ruke, ali nigdje nikoga. Svijet je imao svoje 
institucije i Europa ih je imala. Svi oni su razmatrali 
kako bi pomoć bila potrebna, a onda? A onda su 
prekriženih ruku promatrali kako te masakriraju, 
maltretiraju, kolju i ubijaju. Ni okom nisu trepnuli 
promatrajući taj prizor. Zar bi mogla opstati da 
pomoć odnekud nije stigla!? Ubili su jednom i Boga, 
dao se ubiti na Kalvariji jer je znao što slijedi nakon 
križa. Smrću je pobijedio smrt - uskrsnuo je i pratio 
te na tvojoj Kalvariji. Zato mu danas budi zahvalna. 
Brojiš svoje mrtve i pitaš se na čemu zahvaljivati!? 
Zahvaljuj na njihovim životima jer da ih nisu dali ne 
bi ni ti živjela na licu zemlje. Znaj! Bog te tvoj i u 
križu voli. / kratka šutnja/ 

Predmolitelj: Smiluj nam se, Gospodine! 

Narod: Smiluj se nama! 

Tko protužit neće s Čistom, 

Kada vidi gdje za Kristom 
Razdire se srce njoj? 






Šesta postaja 

Veronika pruža Isusu rubac 

Predmolitelj: Klanjamo ti se Kriste i blagoslivljamo te. 
Narod: Jer si svojim svetim križem svijet otkupio. 


Svjetina urla. Promatraju Isusovu patnju, bezglavo 
se smiju, izruguju ga i pljuju po njemu. Tek je 
jedna neznatna žena skupila hrabrosti usprotiviti se 
vojnicima i pružiti Isusu rubac, obrisati mu 
okrvavljeno lice. Nije ju ostavio bez ičega. 
Darovao joj je otisak svog izmučenog lika. 
Skabmjo i tvoje lice je bilo okrvavljeno. Dok se 
tvoje tlo natapalo krvlju, suzama i duša se kidala 
od bola, neki su sjedili skrštenih ruku, a bilo je i 
onih koji su se rugali. Neznatni su ipak osjetili 
tvoju bol. Sjeti se one žene iz Kukljice koja ti je 
dala svoju staru suknju da imaš što obući; u Punta 
Skali dali su ti topli ručak; u zgradi u gradu susjeda 
je saslušala tvoju bol. Vidi kako je Isus poklonio 
svoj lik Veroniki. I ti Škabrnjo sjeti se onih 
neznatnih koji su otirali tvoju bol, krv i suze s lica. 
U svojoj molitvi im se zahvali. 

/kratka šutnja/ 


Predmolitelj: Smiluj nam se, Gospodine! 
Narod: Smiluj se nama! 


Zarad grijeha svoga puka 
Gleda njega usred muka 
I gdje bičem bijen bi. 








Sedma postaja 

Isus pada drugi put pod križem 


Predmolitelj: Klanjamo ti se Kriste i blagoslivljamo te. 
Narod: Jer si svojim svetim križem svijet otkupio. 


Još se nije oporavio od prvog pada, a već je 
uslijedio drugi. Više ne mogu promatrati tu patnju. 
Ima li itko milosti da pomogne tom čovjeku? 
Nema! Razjarena svjetina samo je više uživala u 
patnji Isusovoj. Skabrnjo, zar ti ovaj prizor nije 
poznat? 18. 11. 1991. ubili su ih 56. Jecala si, 
vikala, zvala u pomoć, ali tvoj krik nitko nije čuo. 
Samo si čula svoju jeku. Smjestili su te u hotelska 
naselja i tu si polako brojila dane. Čekajući 
povratak u svojim «bungalovima» dočekivala si i 
crne vijesti: ubili su Matu, ubijen je Šime, ubijen i 
Nediljko, ubijeni su. Mislila si da ih je 56 bilo i 
previše. Da je jedan pad pod križem dovoljan. Križ 
je teži i opet padaš pod njim - ubijeno ih je još 24. 
Ne, nitko ti nije pomogao. Dok si se ranjena, u boli 
i krvi valjala po blatu, samo u Bogu si mogla naći 
sklonište, /kratka šutnja/ 


Predmolitelj: Smiluj nam se, Gospodine! 
Narod: Smiluj se nama! 

Gleda svoga milog Sina, 

Ostavljenog sred gorčina, 

Gdje se s dušom odijeli. 




Osma postaja 

Isus tješi jeruzalemske žene 

Predmolitelj: Klanjamo ti se Kriste i blagoslivljamo te. 
Narod: Jer si svojim svetim križem svijet otkupio. 


Gledaj ih samo, tješile bi Boga. Ostalo je u njemu 
toliko snage da im odgovori. Plačite nad sobom i 
djecom svojom. Znao je on koliko dugo bi ovo 
kukanje trajalo. Možeš i ti s njim suosjećati. Znaš 
kako je to kad te netko sažalijeva. Ali osjetila si ti 
Skabrnjo odbačenost i od svojih. Izmučena, 
ispijena, umorna - zaključili ljubazni domaćini - 
svakog gosta 3 godine dosta. Imala si svoje kuće, 
njive, voćnjake. Kakvog li poniženja!? Pored 
svojih zdravih ruku morala si čekati da ti netko 
pomogne, ali njima je bilo dosta, počeli su te 
prezirati. 

/kratka šutnja/ 


Predmolitelj: Smiluj nam se, Gospodine! 
Narod: Smiluj se nama! 


Vrelo milja, slatka Mati, 
Bol mi gorku osjećati 
Daj, da s tobom procvilim! 













Deveta postaja 

Isus pada treći put pod križem 


Predmolitelj: Klanjamo ti se Kriste i blagoslivljamo te. 
Narod: Jer si svojim svetim križem svijet otkupio. 


Gledam i treći pad. Ne mogu a ne pitati se kakav je 
to Bog!? A onda koliki je grijeh čovjekov kad je 
potrebna ovolika patnja. I ti Škabrnjo pitala si seje 
li kraj padovima, mučenjima? Više ni riječi nemaš 
za patnju koju si proživjela. Već toliko izmučena 
otupjela si na bol, ništa te više ne može pogoditi i 
natjerati na suze, mislila si. Kažem ti, Škabrnjo, 
gadno si se prevarila. Obećano ti je još boli, još 
života. Pustila si svoje dijete da se igra u tvojim 
ogradama, svog čovjeka da obrađuje zemlju, a 
onda si čula strašne detonacije. Čuli su se krici 
nevine djece. Da, onih koji se 18. 11. 1991. nisu ni 
rodili. Plaćali su dijelovima svojih nevinih tijela 
slobodu u kojoj žive. Bilo je potrebno još 6 života. 
Možda si htjela zaboraviti, ali ostaci zla i zlih želja 
nisu ti dali. Sve što ti preostaje pogled je prema 
nebu. I molitva! Isus je jedini koji zna razumjeti 
ono kroz što prolaziš. /. kratka šutnja/ 

Predmolitelj: Smiluj nam se, Gospodine! 

Narod: Smiluj se nama! 

Neka ljubav srca moga 
Gori sveđ za Krista Boga, 

Da mu u svem omilim. 




Deseta postaja 

Isusa svlače 


Predmolitelj: Klanjamo ti se Kriste i blagoslivljamo te. 
Narod: Jer si svojim svetim križem svijet otkupio. 


Uzeše mu i ono malo dostojanstva što mu je ostalo. 
Razodjenuše Boga. Zna neprijatelj kad razodjene 
čovjeka da gaje učinio bespomoćnim. A poniženje koje 
će pretrpjeti? To ostaje pod pitanjem. Sjećaš se i ti kako 
je to izgledalo. Na tebi je bio samo trošni komad odjeće 
i tvoje dijete u naručju. Stiskala si mu glavu u svoja 
njedara da ne vidi mrtva tijela po putu i da ne gleda u 
smrt koja na njega vreba. Ubili su ti jedinu zaštitu koju 
si u životu imala - muža - kao što Bog reče: «Neka 
budu jedno tijelo». Skinuli su ti onoga za koga si disala. 
Nije im bilo dosta što su ti muža ubili - oca tvoje djece. 
Sad kad si ostala sama žele ti i dušu ogoliti. Ostala si 
bez dijela sebe i sada se moraš sama brinuti za svoju 
djecu. Zar nije dovoljan život tvoga muža!? Tvoju brigu 
i borbu za svoju djecu sada osuđuju. Uništavaju u tebi 
zadnji trun dostojanstva. Nazivaju te raznim imenima. 
Ali ne više oni iz susjednog sela, nego oni tebi najbliži. 
Da, isti oni koji su s tobom bježali pred nožem smrti. 
Teško mi je iti reći, ali zar se Boga ne boje kad te 
pogledaju i laž o tebi kažu? Navečer legneš u prazan 
krevet i suze počnu teći, a on nije tu pokraj tebe da ih 
obriše. Tada Boga zazovi da ti suze otire, da te zaodjene 
svojom prisutnošću. Nadaj se njegovoj pravdi, /šutnja/ 

Predmolitelj: Smiluj nam se, Gospodine! 

Narod: Smiluj se nama! 

Rane drage, Majko sveta, 

Spasa za me razapeta 
Tisni ured srca mog! 




Jedanaesta postaja 

Isusa pribijaju na križ 

Predmolitelj: Klanjamo ti se Kriste i blagoslivljamo te. 
Narod: Jer si svojim svetim križem svijet otkupio. 


Zar u njemu još života ima? Ima dovoljno da ga 
čavlima pribiju na križ. Kakve li sramote: Bog visi na 
križu. I ti ćeš Škabrnjo visjeti na križu srama. Zar se ja 
imam čega sramiti - pitaš se? Zar nakon ovoliko 
mučenja trebam biti još razapeta i uzdignuta na križ? 
Nekima nije bila dovoljna tvoja Kalvarija i patnja pa te 
žele proglasiti krivom za sve to. Izjednačiti te s onima 
koji su te ubijali. Zaboravljaju na staru Jelu i nemoćnog 
Milu i sve one starce i starice koji se nisu mogli ni 
braniti, a da bi oni nekome naudili!? Sude tvoje 
generale za ratne zločine, a one koji su tebe ubijali 
puštaju na slobodu. Ali, ne boj se Škabrnjo, Bog je tvoj 
s tobom! Vapiš: vidi što mi čine! Sina je svog dao prije 
nego što si ti patila i u patnji tvojoj bio je s tobom. I kad 
te svi sudovi ovog svijeta osude, znaj pred lice njegovo 
svi dolaze po svoju istinu. Moli Ga da ti dadne vjeru jer 
ovako izranjena, pribijena, lako možeš klonuti. I sam 
Isus je na križu vapio: 'Eli, Eli, lema sabahtani?' - Bože 
moj. Bože moj, zašto si me ostavio ?/kratka šutnja/ 

Predmolitelj: Smiluj nam se, Gospodine! 

Narod: Smiluj se nama! 

Neka dođu i na mene 
Patnje za me podnesene 
Sina tvojeg ranjenog. 





Dvanaesta postaja 

Isus umire na križu 


Predmolitelj: Klanjamo ti se Kriste i blagoslivljamo te. 
Narod: Jer si svojim svetim križem svijet otkupio. 


Mučenje je privedeno kraju. Izmrcvareni Isus izusti 
molitvu Ocu: «Oprosti im Oče, ne znaju što čine». 
Preporuči svoju Majku ljubljenom učeniku, i 
obrnuto. Na taj način ostavio je i nas Majci na 
brigu, a nama Nju da joj se u potrebama utječemo i 
molimo. Još je uspio izustiti: «Oče, u ruke tvoje 
predajem duh svoj». Glava mu je klonula. I ti si 
Škabrnjo klonula od bola. Bila si na samrti, ali Bog 
reče: Neka živi! Njemu je bila dovoljna smrt 
njegova Sina, a tebe je ostavio na životu. Sad te 
tvoja djeca moraju napučiti. Strah te je života? Zn aj 
da te neprijatelj ne može ubiti, ali ti sama sebe 
možeš. Kako? Budeš li se bojala života, budeš li 
odbijala život sama ćeš sebe dovesti do smrti. Isus 
ti je ostavio svoju Majku. Pouzdaj se u njezin 
zagovor i ne boj se primiti život u svoju obitelj. 
Jedino sva zvona prkose neprijatelju jer kad ih 
čuje, tamo daleko, zna da živiš i da te nije ubio. 
/kratka šutnja / 

Predmolitelj: Smiluj nam se, Gospodine! 

Narod: Smiluj se nama! 

Daj mi s tobom suze livat, 

Raspetoga oplakivat, 

Dok na svijetu budem ja. 










Trinaesta postaja 

Isusa skidaju sa križa 


Pređmolitelj: Klanjamo ti se Kriste i blagoslivljamo te. 
Narod: Jer si svojim svetim križem svijet otkupio. 


Svojim očima vidješe da je mrtav, ali ne povjeravaše. 
Morali su provjeriti pa mu kopljem probodoše bok. 
Poteče krv i voda - mrtav je. Tek kad se vojska uvjerila 
da je mrtav dopustiše da tijelo skinu s križa te bude 
dostojno pokopano. Položiše mrtvo tijelo u naručje 
Svete Majke. Duše zgrčene od boli privi ga u svoje 
naručje. Cjelivaše njegove vruće rane svojim 
majčinskim poljupcima. Znala je Majka da tako treba 
biti. Znaš i ti Škabrnjo što to znači očekivati tijelo 
svoga djeteta, supruga, oca, majke, djeda, bake. Znala si 
da je dovoljno podići pogled prema nebu i uputiti 
molitvu. Oni te čuju. Ali željela si mjesto gdje ćeš moći 
upaliti svijeću za svoje. Majko, željela si mjesto gdje 
ćeš moći pustiti suzu; suprugo, željela si mjesto gdje ćeš 
doći i šaptati kako su djeca već odrasla i školu 
završavaju; kćeri, trebala si mjesto gdje ćeš doći i 
povjeriti da se sutra udaješ i neka te prati do oltara; ti 
sine... Škabrnjo, trebalo je vremena da sakupiš kosti 
svojih sinova i da ih dostojno sahraniš. Sad ti preostaje 
molitva za njihove duše. Neka ih Bog primi u svoj 
vječni zagrljaj! /kratka šutnja / 

Pređmolitelj: Smiluj nam se, Gospodine! 

Narod: Smiluj se nama! 

U tvom društvu uz križ stati, 

S tobom jade jadovati 
Želja mije jedina. 










Četrnaesta postaja 

Isusa polažu u grob 


Predmolitelj: Klanjamo ti se Kriste i blagoslivljamo te. 
Narod: Jer si svojim svetim križem svijet otkupio. 


Staviše ga u grob. Oplakivahu nevinog proroka. Tek su 
rijetki vjerovali da je Sin Božji i da će domalo 
uskrsnuli. Koliko bi cijela ova patnja bila lakša da 
imahu bar malo vjere. Škabrnjo, sigurno je teško biti 
vjerna kad se okreneš iza sebe!? Bojim se onoga što ću 
ti reći. Možda još nije vrijeme, možda nikad neće ni 
doći vrijeme za to? Možda bi trebala dane patnje i svoju 
gorčinu staviti u grob? Ne, ne bi to bio grob zaborava. 
Jer, vjeruj mi, tko ti to kaže taj ti ne želi dobro. Taj ti 
podmeće zamku, želi da se ponovi isto. Ne tražim od 
tebe zaborav jer tek bi te on uništio. Istina te jedina 
može spasiti. A ne zaboravi Škabrnjo, koliko god ti 
teško bilo, da te Istina poziva na nešto mnogo teže: 
«Ljubite svoje neprijatelje, dobro činite svojim 
mrziteljima, blagoslivljajte one koji vas proklinju, 
molite za one koji vas zlostavljaju...I bit će vam plaća 
velika, i bit ćete sinovi Svevišnjeg.» Kažeš: Teško je! 
Znam. A i ti moraš znati Škabrnjo da to možeš postići 
jedino pouzdanjem u Boga. /kratka šutnja/ 

Predmolitelj: Smiluj nam se, Gospodine! 

Narod: Smiluj se nama! 

Kada dođu smrtni čaši, 

Kriste, Bože, nek me spasi 
Majke tvoje zagovor. 











Završna molitva 


U milosti Kristovoj, koja nas je obasipala u 
molitvi ovog križnog puta, neka izraste 
spoznaja veličine žrtve koju je Krist za 
čovjeka proživio. 

Hvala ti Isuse na svemu što smo u 
molitvenom ozračju dobili. Ne dopusti da, 
ijedna riječ izgovorena u ovoj molitvi, bude 
zaboravljena. Neka nas prisjeti tvoje 
spremnosti i podsjeti da smo i mi pozvani 
učiniti isto. 

Nek' bude hvaljeno i slavljeno 
ime Božje dovijeka! 


Završna pjesma: 

Kad mi zemlja tijelo primi, 
Dušu onda uzmi ti mi 
U nebeski blažen dvor. 


Krist i čovjek. 
Stvoritelj i stvoreni. 
Bog nam život daje 
uzimajući život 
svoga Sina. 

Zahvalnim srcem 
krenimo Životu! 



Zajednica za duhovna zvanja 
'Dobri Pastir' 


* Zajednica je započela sa svojim postojanjem i 
djelovanjem u Zadarskoj nadbiskupiji. Voditelj 
joj je don Boris Pedić uz kojeg pastoralno 
djeluju još Marija Burčul, Irena Bajić i Ivana 
Viduka. 

* Članovi Zajednice mogu biti sve krštene, 
zdrave ženske osobe koje žele svoj život u 
potpunosti posveti služenju Bogu u prilici brata 
čovjeka. /Posvećeni život/ 

* Karizma i poslanje Zajednice je kroz molitvu, 
žrtvu i pastoralni rad na župama 'pripremiti tlo' 
za nova duhovna zvanja, bilo muška bilo 
ženska. Biti od pomoći župnicima pri njihovim 
pastoralnim potrebama. 

* Zajednica trenutno /2007. god./ pastoralno 
djeluje u župama Skabrnja i Nadin. 

* Slike ovog križnog puta nalaze se na križevima 
križnoga puta u Škabrnji /na Marinovcu/ kojeg su 
članovi Zajednice sami izgradili. 




